Nafarroako Parlamentuko Mahaiak, 2020ko urtarrilaren 27an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkezturiko mozioa, zeinaren bidez Estatuko Gobernua eta Nafarroako Gobernua premiatzen baitira zenbait neurri har ditzaten “lindano” izenarekin ezagutzen den pestizida dela-eta.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2020ko urtarrilaren 27an

Lehendakaria: Unai Hualde Iglesias

MOZIOAREN TESTUA

EH Bildu Nafarroa talde parlamentarioko eledun Adolfo Araiz Flamarique jaunak, Legebiltzarreko Erregelamenduaren 196. artikuluan ezartzen denaren babesean, honako mozio hau aurkezten du:

HCH-Lindanoa egotea, ingurumenerako arriskua iez ezik, osasun publikorako arriskua ere bada, eta gizarteak zein erakundeek kontuan hartu behar dute.

HCH-lindanoaren deskribapena:

Lindanoa konposatu kimiko bat da, pestizida gisa erabili izan dena. HCH-Hexakloroziklohexanoaren isomero kimiko bat da; substantzia organokloratu bat da, lehenetsitako substantzia arriskutsu gisa sailkatua eta Europar Batasunean 2008az geroztik debekatua. Honako ezaugarri hauek ditu:

– Iraunkortasun handia: biodegradazio geldo eta zaila.

– Toxikotasun handia: kalteak egiten dizkie ingurune naturalari eta animalia-espezieei.

– Mugikortasun handia: lurrunkortasun erraza.

– Biometatze eta biohanditze handia: biodegradazio zailaren eta kontzentrazio errazaren eraginez, elika-katean metatzen da.

Giro-tenperaturan, bere egoera fisikoa eta itxura kristal-hauts zuri batena da.

Batik bat erabili izan da nekazaritzan, pestizida eta intsektizida modura; abeltzaintzan, parasitoen kontrako produktu modura; eta erabilera farmakologikoetan, gizakiengan (hazteriaren eta zorrien aurka). Produktu komertziala ekoizteko prozesuak hondakin ugari sortzen zuen: produktuaren kilogramo bakoitzeko 9 hondakin-kilogramo sortzen ziren, kutsagarritasun-ezaugarri berekoak. 2015etik aitzina, OME-Osasunaren Mundu Erakundeak “gizakientzat kantzerigeno” gisa sailkatzen du, 1. multzoaren barruan: toxikotasun egiaztatuko konposatu kimikoak. “Disruptore endokrino” gisa ere eragiten du: organismo bizi bati arrotz zaizkion substantziak, haren oreka hormonala aldatzeko gai direnak eta ugalketa-sisteman nahiz sistema neurologikoan eragin dezaketenak. Gainesposizioagatiko efektu akutuak kaltegarriak dira arnasa-sistemarentzat, sistema kardiobaskularrarentzat eta sistema hepatikoarentzat, eta are heriotza eragin dezakete.

Kimikoki, apolarra eta oso egonkorra da, baina asko berotuz gero deskonposatu egiten da eta ke toxikoak darizkio (karbono monoxidoa, hidrogeno kloruroa eta fosgenoa). Ezin dugu ahantzi elementu hau ez dela ingurumenean berez egoten, eta I. mundu gerran erabilitako agente kimikoen artean fosgenoa izan zela heriotza-kopuru handiena eragin zuena. Horrenbestez, zabortegi kontrolatugabeak oso arriskutsuak dira sutea izanez gero. Batez ere kontuan harturik dosi handiak atzeman direla arboletako zurean Sabiñanigon (Aragoi) eta Jatan (Bizkaia).

Lindanoaren fabrikazioa Espainiako estatuan eta hondakinen sakabanaketa:

Espainiako Estatuan XX. mendeko 40ko hamarkadan hasi eta 90eko hamarkada bitartean fabrikatu zen HCH-lindanoa, lurralde osoan barreiatutako zenbait enpresatan.

Zehazki, honako enpresa hauek fabrikatu edo erabili zuten lindanoa beren produkzio-prozesuetan:

– Bilbao Chemical SA (1947-1987), lehenago Insecticidas Cóndor SA eta Standard Química deitua. Barakaldo (Bizkaia).

– Nexana SA, gero Celamerck multinazionalak erosi zuena (1952-1982). Erandio (Bizkaia).

– Insecticidas Cóndor SA (1966-1985). Zornotza (Bizkaia).

– Industrias Químicas del Noroeste SA (1975-1994). Sabiñánigo (Huesca).

– Zeltia (1947-1964). O Porriño (Pontevedra).

– Cruz Verde (1881-1965). Bartzelona.

– Fabricación Nacional de Colorantes y Explosivos (1994- 1965). Bartzelona.

– Productos Cruz Verde SA: (1945-1992) bi kokalekutan:

– Productos Activos (Sant Adrià del Besós, zer helbidetan ez dakigu)

– Formulados (Alfontso XIII.a etorbidea, 472; Badalona)

– Electroquímica de Flix, Flix (Tarragona).

– Destilerías Químicas DIM, (1940-1982). Madril.

Arestian adierazi dugun legez, fabrikazio-prozesu horrek hondakin ugari sortzen zuen. Hondakin horiek, konposizio kimiko eta kutsagarritasun bertsukoak, kontrolik gabe bota ziren urte asko eta askoan, dela zabortegietara, bestelako hondakinekin nahasita, dela ingurumenera. Normalean, fabriketatik gertu samarreko area edo parajeetan.

80ko urteetatik aitzina, ukitutako herrien edo tokiko agintarien presioak presio, kasu batzuetan HCH-lindanoaren hondakinak urrunagoko tokietara eta, normalki, biztanle gutxikoetara eramaten hasi ziren.

Espainiako hainbat tokitan utzi ziren, askotan ez dela jakiten non isuri ziren, utzitako hondakinen kantitatea eta zer baldintzatan egin zen.

Ondorioz, debekutik urteak joan badira ere, konfederazio hidrografikoek lindanoaren presentzia detektatzen jarraitzen dute ia Espainiako estatu osoko ur-ibilgu ugaritan; honako bederatzi arro hauetan, hain zuzen ere: Tajo, Ebro, Duero, Júcar, Segura, Miño-Sil, Guadiana, Guadalquivir eta Kantauri Ekialdea.

Espainiako Estatuan isurtokiak atzeman dira hamabi autonomia erkidegotan: Madril, Gaztela eta Leon, Gaztela-Mantxa, Galizia, Andaluzia, Extremadura, Valentzia, Murtzia, Aragoi, Katalunia, Nafarroa eta EAE.

Nafarroan ofizialki ez zen inolako hondakindegirik gaitu hondakin horretarako, baina gauza jakina da isurketa puntual batzuk egin zirela -Ekonomia Zirkularraren eta Klima Aldaketaren Zerbitzuaren Hondakinen Atalaren arabera-, agian lurren jabeak zama hori zeraman garraiolariari baimena emanda, hartara garraiolariak jatorritik urrunago zegoen beste toki batera joateko kostuak gutxitzeko. Toki horiek Vianan eta Iguzkitzan daude.

Arazo hau toki edo autonomia arlotik harago doa.

Konfederazio hidrografikoen kontrolen datuek aditzera ematen dute Ekologistak Martxan elkarteak urteetan zehar ohartarazi duen gauza bat; alegia, Espainiako Estatuan lindano-hondakinen kudeaketa iluna eta zabarra izan zela. Espainiako hainbat tokitan lindano-hondakinak legez kanpo eta kontrolik gabe utzi ziren. Kokapen ezezaguneko hondakin horiek orain uretara iragazten ari omen dira eta, ondorioz, lurzoruen kutsadura horrek askotan eragina izanen luke azaleko nahiz lurrazpiko uretan, kutsadura oso erraz iritsiko litzaiekeelako, lehen aipatu bezala HCH-Lindanoa mugikortasun handikoa izateagatik.

Lege-araubidea:

HCH-lindanoaren arriskuak ekarri du herrialde askok lindanoaren fabrikazioa eta erabilera debekatzea XX. mendeko 80ko hamarkadatik aitzina.

Nazioartean, Stockholmeko 2004ko Hitzarmena nabarmendu behar da, 181 herrialdek berretsia. Kutsatzaile organiko iraunkorren ezabaketa du xede, eta hor sartzen da HCHa, 2010ean ezabatu beharreko kutsatzaile gisa.

Europan legeria murriztailea dago 1979tik: 79/117/EEE zuzentaraua, 84/491/EEE zuzentaraua... besteak beste. 850/2004 (EE) Erregelamenduak lindanoaren erabilera guztiak debekatu zituen, 2007aren amaiera aldean amaitzen ziren salbuespenak salbuespen.

Uretako presentziaren gaineko kontrolari dagokionez, ur-politiken arloko substantzia lehenetsiei buruzko 2013/39/EB Zuzentarauak substantzia lehenetsi arriskutsuen artean sartzen du HCHa, eta azaleko uretako presentziarako mugak ezartzen ditu: 20 ng/l-ko batez besteko kontzentrazioa urtean, eta gehienez ere 40 ng/l-ko kontzentrazio onargarria. Plan hidrologikoetan aintzat hartu behar dira muga horiek, ur-masen egoera kimikoa baloratzeko.

Araudi horren transposizioa Espainiako ordenamendu juridikora 817/2015 Errege Dekretuaren bidez egin zen, zeinak ezartzen baititu azaleko uren egoeraren jarraipena eta ebaluazioa egiteko irizpideak eta ingurumenaren kalitateari buruzko arauak, halako moduan non kalifikazio berbera (substantzia lehenetsi arriskutsua) eta kontzentrazio onargarriaren muga berberak ezarri baitziren.

Harrigarria eta kontraesanekoa bada ere, Gizakien kontsumorako uraren kalitateari buruzko 1998/83/EE Zuzentarauak ez du HCHa berariaz jasotzen substantzia lehenetsi arriskutsu gisa, pestizida gisa hartzen baitu soilik, halako moduan non substantzia horiei buruzko araudi orokorrari atxikitzen baitzaio, muga askoz ere handiagoekin: 100 ng/l pestizida indibidualentzat eta 500 ng/l pestiziden osotasunarentzat. Araudi hori da, hain zuzen ere, Gizakien kontsumorako uraren kalitaterako osasun-irizpideak ezartzen dituen 140/2003 Errege Dekretuan gaur egun jasotzen eta aplikatzen dena.

Uraren 2000/60/EE Esparru Zuzentarauak ere uraren kalitateari buruzko betekizunak eta substantzia lehenetsi kutsatzaileen arloko ekintza-planei buruzkoak jasotzen ditu Arroko Plan Hidrologikoetan. Kontrol eta ekintza betekizun horiek, baina, askotan ez dira betetzen ari.

Bestalde, kutsadura-egoera horietako askotan aplikagarria izanen litzateke lurzoru kutsatuei eta hondakinen kudeaketari buruzko legeria. Bereziki, Hondakinei buruzko 2008/98/EE Esparru Zuzentaraua eta Espainiako ordenamendu juridikoan horrek izan duen garapena: Hondakinei eta Lurzoru Kutsatuei buruzko 22/2011 Legea (5/2013 Legearen bidez hein batean aldatua), Lurzoruaren kutsadura prebenitzeko eta zuzentzeko ekainaren 25eko 4/2015 Legea, Lurzorua kutsa dezaketen jardueren zerrenda eta lurzoruak kutsatu gisa deklaratzeko irizpideak eta estandarrak ezartzen dituen urtarrilaren 14ko 9/2005 Errege Dekretua, Lurzorua kutsatzen ahal duten jarduerak edo instalazioak dituzten edo izan dituzten lurzoruen inbentarioari buruzko irailaren 30eko 165/2008 Dekretua eta Hondakinak hondakindegietan uztearen eta betelanak egitearen bitartezko hondakin-ezabatzea arautzen duen otsailaren 24ko 49/2009 Dekretua, besteak beste. Orobat izanen litzateke aplikatzekoa, legokiekeen neurrian, abenduaren 16ko 1/2016 Legegintzako Errege Dekretua, Kutsaduraren prebentzio eta kontrol integratuei buruzko Legearen testu bategina onesten duena.

Horretan guztian oinarrituta, ondoko erabaki proposamena aurkezten da, eztabaidatu eta bozkatzeko:

Lehena. Nafarroako Parlamentuak Espainiako Gobernua premiatzen du substantzia lehenetsien eta lehenetsi arriskutsuen zerrenda sar dezan Gizakien kontsumorako uraren kalitaterako irizpideak ezartzen dituen 140/2003 Errege Dekretuan, bai eta Azaleko uren egoeraren jarraipena eta ebaluazioa egiteko irizpideak eta ingurumenaren kalitateari buruzko arauak ezartzen dituen 817/2015 Errege Dekretuan ezarritako kontrol-parametroak eta mugak ere.

Bigarrena. Nafarroako Parlamentuak Nafarroako Gobernua premiatzen du substantzia lehenetsiak eta lehenetsi arriskutsuak aintzat har daitezen balizko aldaketak egitean urriaren 31ko 231/1986 Foru Dekretuan, zeinaren bidez zentro-sare bat ezartzen baita kontsumo publikoko edateko uraren osasun-zaintzarako.

Hirugarrena. Nafarroako Parlamentuak Nafarroako Gobernua premiatzen du giza kontsumorako ez-gai deklara daitezen, giza osasunerako arriskua aztertu ondoren, substantzia lehenetsietarako eta beste kutsatzaile batzuetarako ingurumen-kalitateko arauak urratzen dituzten hornidura-eremuetatik datozen urak.

Laugarrena. Nafarroako Parlamentuak Espainiako Gobernua premiatzen du 2016tik 2021era bitarte exekutatu beharreko plan hidrologikoen bigarren fasearen okerrak zuzen ditzan eta berariazko neurri zuzentzaileak aplika daitezen substantzia lehenetsiak ezabatze aldera azaleko nahiz lurrazpiko uretatik, ingurumenari buruzko legeria indardunarekin bat.

Bosgarrena. Nafarroako Parlamentuak Espainiako Gobernua premiatzen du gainontzeko erakunde eskudunen buru jar dadin, bere eskumenak baliatuz, autonomia, estatu eta nazioarteko mailan koordinatutako ekintza batean, deskontaminazioari buruzko ezagutzak partekatzeko, eta ekintza instituzional eta sozialeko mahai bat era dadin, zeinetan parte hartuko baitute ukitutako agintari publikoek (estatukoek, foru autonomiakoek eta udaletakoek), gizarte zibileko erakundeek, ekologistek eta esparru tekniko eta zientifikoko bestelako erakundeek eta ordezkariek, deskontaminazioari buruzko ezagutzak trukatzeko, Europako, estatuko eta autonomi erkidegoko beharrezko funtsak mobilizatzeko, eta ikerkuntza nahiz erremediatze lanak garatzeko xedez ekintza integraleko plan bat taxutzeko.

Seigarrena. Nafarroako Parlamentuak Nafarroako Gobernua premiatzen du ekintza instituzional eta sozialeko mahai bat susta dezan foru komunitatearen mailan, zeinean parte hartuko baitute lindanoa egon den aurkintza batek ukitutako toki administrazio guztiek, gizarte zibileko erakundeek eta esparru tekniko eta zientifikoaren ordezkariek, helburua izanik estatu eta Europa mailan koordinatutako jardun instituzional bat garatzea, ezagutzak trukatze aldera eta beharrezkoak diren Europako eta estatuko funts ekonomikoak mobilizatze aldera, ikerkuntza nahiz erremediatze lanak garatzeko xedez ekintza integraleko plan bat taxutzeari begira.

Iruñean, 2020ko urtarrilaren 21ean

Foru parlamentaria: Adolfo Araiz Flamarique